ЧРЕЗ

ПРЕДСЕДАТЕЛЯ НА

НАРОДНОТО СЪБРАНИЕ

ДО

МИНИСТЪРА НА РЕГИОНАЛНОТО РАЗВТИЕ И БЛАГОУСТРОЙСТВОТО Г-ЖА ЛИЛЯНА ПАВЛОВА

**ВЪПРОС**

от Михо Михов

народен представител от ПГ на АБВ

На основание чл. 90, ал. 1 от Конституцията на Република България и чл. 91 от Правилника за организацията и дейността на Народното събрание, внасям въпрос

ОТНОСНО: порочни практики при строителството на големи инфраструктурни проекти

**Уважаема госпожо министър**,

Всички главни изпълнители на големи инфраструктурни проекти използват подизпълнители. Плащанията са фиксирани с договори за срок от 30 дни, но почти никога не се изпълняват в срок, а се бавят с от няколко месеца до над година. Голяма част от предвидените по проектите средства (~50%) се усвояват своевременно от главния изпълнител и реалното финансиране на преките и косвени разходи остават за подизпълнителите. Рискът от фалит при последните се е превърнал в ежедневие, заради тази порочна формула, а качеството на строителните работи често не отговаря на възприетите стандарти.

Според експерти от бранша кръгът на фирмите печелещи по-големите инфраструктурни проекти е неголям. Тези дружества не разполагат с достатъчно технически и човешки ресурси за изпълнение на обектите и са пряко зависими от подизпълнители, извършващи реалните строително монтажни дейности. В същото време освен, че усвояват по-голяма част от средствата отделени за изпълнение на проекта, незаплащането на подизпълнителите в предвидените срокове води до натрупване и просрочване на значителни задължения. Активите се прехвърлят на дъщерни дружества и това допълнително затруднява вземанията на контрагентите, извършили цялостното изграждане на обекта вместо титуляра по договора за изпълнение на СМР.

Тези проблеми отдавна са получили своето решение в редица страни членки на ЕС. Практиката на тези държави лесно може да бъде взаимствана, като се осъществят промени в няколко основни насоки:

-да се включат дружествата подизпълнители в официалните договори за изпълнение и към тях да се извършват директни плащания, а не опосредствани от главния изпълнител.

-до 30% от плащанията за актуване или конкретен сертификат да се задържат до предоставяне на официален документ за разплащане с подизпълнителите, а договори с дружества- некоректни платци да не се сключват.

-да се дефинира и да се уреди нормативно инструмент за гарантиране на плащанията в предвидените срокове.

**Въпросът ми към Вас е:**

Какво е мнението Ви и способно ли и е ръководеното от Вас ведомство да предвиди или разпише мерки за решаване проблемите на строителния бранш, посочени в изложението на въпроса ми ?

Моля за писмен отговор на поставения въпрос!

София, 09.07.2015г. Народен представител:

о.р.ген Михо Михов